## Odluka Ustavnog suda Republike Hrvatske broj:U-IIIA-4128/2005 od 8. svibnja 2007.

### NN 55/2007 (30.5.2007.), Odluka Ustavnog suda Republike Hrvatske broj:U-IIIA-4128/2005 od 8. svibnja 2007.

# USTAVNI SUD REPUBLIKE HRVATSKE

**1768**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Vice Vukojević, članovi
Vijeća, odlučujući o ustavnoj tužbi koju je podnio B. B. iz V., kojeg zastupa
odvjetnica D. B. iz Z., na sjednici održanoj 8. svibnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Zadru dužan je donijeti odluku u predmetu koji se vodi pred
tim sudom pod brojem: P-538/05 (raniji brojevi: P-480/02, P-1290/98) u najkraćem
mogućem roku, ali ne duljem od šest (6) mjeseci, računajući od prvog idućeg dana
nakon objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe B. B. iz V., R. M. S. 49, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst), u iznosu od
10.500,00 kuna.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositelj je 12. listopada 2005. podnio ustavnu tužbu
smatrajući da mu je nerazumno dugim trajanjem parničnog postupka, koji se vodi
pred Općinskim sudom u Zadru pod brojem: P-538/05 (ranije: P-480/02, P-1290/98)
povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zadru te uvida u presliku spisa Općinskog suda u Zadru, broj: P-538/05, utvrdio
sljedeće činjenice koje su pravnorelevantne za odlučivanje o povredi ustavnog
prava podnositelja, zajamčenog člankom 29. stavkom 1. Ustava Republike Hrvatske.
Podnositelj je 8. rujna 1998. godine podnio tužbu Općinskom sudu u Zadru protiv
tuženika B. i M. H., te F. J. radi utvrđenja ništavim ugovora o zamjeni
nekretnina i brisanja stanja u zemljišnim knjigama.
Do 11. svibnja 2000. godine, kada je održano prvo ročište glavne rasprave,
podnositelj je pet puta požurivao zakazivanje rasprave (podnescima od 20.
siječnja 1999., 4. veljače 1999., 10. lipnja 1999., 27. rujna 1999., 25.
listopada 1999. i 16. ožujka 2000.), a 18. travnja 2000. tuženici su dostavili
odgovor na tužbu.
13. lipnja 2000. održano je ročište na kome su saslušani podnositelj i tuženici
kao stranke, a 19. rujna 2000. saslušan je svjedok te je glavna rasprava
zaključena.
Presudom od 19. rujna 2000. usvojen je tužbeni zahtjev tužitelja, a rješenjem je
određena tražena privremena mjera.
Rješenjem Županijskog suda u Zadru od 13. veljače 2000. broj: Gž-188/01, povodom
žalbe tuženika, navedena presuda je ukinuta i predmet je vraćen na ponovni
postupak.
Ročište zakazano za 14. svibnja 2002. je odgođeno jer je punomoćnica
podnositelja izvijestila sud da je do 31. svibnja 2002. na bolovanju. Dana 5.
lipnja 2002. održano je ročište na kome tuženici postavljaju protutužbeni
zahtjev. Dana 26. lipnja 2002. odlučeno je da će se odvojeno raspravljati o
tužbenom i protutužbenom zahtjevu, te je dokazni postupak dovršen, a odluka je
uslijedila pisanim putem.
Presudom od 26. lipnja 2002. godine usvojen je tužbeni zahtjev podnositelja. Ta
je presuda ukinuta rješenjem Županijskog suda u Zadru broj: Gž-1230/02 od 10.
veljače 2005. i predmet je vraćen na ponovno odlučivanje.
19. travnja 2006. održano je ročište na kojem su tuženici pred­ložili saslušanje
svjedoka O. Ć. Dopisom od 15. svibnja 2006. (kada je održano sljedeće ročište)
traži se od Policijske postaje Z. točna adresa za svjedoka. Ročište zakazano za
4. srpnja 2006. se odgađa zbog neuredne dostave poziva za svjedoke. Dopisom od
5. srpnja 2006. traži se dostava potrebne dokumentacije od Općinskog suda u B.
L., koji je požuren dopisom od 15. rujna 2006. godine, te je 4. listopada 2006.
održano ročište.
16. listopada 2006. zaprimljen je traženi dopis Porezne uprave iz L., B. i H., a
njegov prijevod je dostavljen u spis 25. listopada 2006., te je 30. studenoga
2006. održano ročište na kome je odlučeno da će se požuriti dostava očitovanja
Općinskog suda u B. L.
Dopisom od 1. prosinca 2006. Općinski sud u B. L. udovoljava traženju suda, osim
na traženje pod točkom IV., te je stoga dopisom od 6. prosinca 2006. pozvan
Općinski sud u B. L. da odgovori na upit pod točkom IV.
Od tada nije bilo aktivnosti u postupku.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je podnio 8. rujna 1998. tužbu Općinskom sudu u Zadru protiv B. H. i
dr. radi utvrđenja ništavim ugovora o zamjeni nekretnina. Ustavna tužba
podnesena je 12. listopada 2005. godine, a do tog dana sudski postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak u ovom predmetu trajao ukupno sedam (7) godina, jedan (1) mjesec
i četiri (4) dana.

4.2. POSTUPANJE NADLEŽNOG SUDA

Ustavni sud utvrđuje da se postupak u razmatranom razdoblju prvo vodio pred
prvostupanjskim sudom koji je donio presudu 19. rujna 2000., koja je rješenjem
drugostupanjskog suda ukinuta 13. veljače 2000. Potom je prvostupanjski sud
donio presudu 26. lipnja 2002. koja je također ukinuta po drugostupanjskom sudu
10. veljače 2005. Od tada se spis ponovno nalazi pred prvostupanjskim sudom.

4.3. PONAŠANJE PODNOSITELJA USTAVNE TUŽBE
(TUŽITELJA U SUDSKOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju
Ustavnog suda nije pridonio duljini postupka.

4.4. SLOŽENOST SUDSKOG PREDMETA

Prema utvrđenju Ustavnog suda radi se o složenijem sudskom postupku u kome je
trebalo saslušati niz svjedoka, te pribaviti isprave iz B. i H. Međutim te
okolnosti same po sebi ne mogu opravdati trajanje postupka od preko osam godina.

OCJENA USTAVNOG SUDA

5. Ustavni sud utvrđuje da se predmet vodi u trajanju duljem od osam godina.
Imajući u vidu ukupno trajanje postupka te dijelom neučinkovito postupanje
prvostupanjskog suda, Ustavni sud nalazi da je povrijeđeno pravo podnositelja na
suđenje u razumnom roku, zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, donijeta odluka
kao pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao pod
točkama III. i IV. izreke ove odluke.
Visinu naknade, zbog povrede ustavnog prava na donošenje sudske odluke u
razumnom roku, Ustavni sud određuje imajući u vidu sve okolnosti svakog
pojedinog slučaja, uz istodobno uvažavanje ukupnih gospodarskih i socijalnih
prilika u Republici Hrvatskoj.
7. Odluka o objavi odluke (točka V. izreke) temelji se na odredbi članka 29.
stavka 1. Ustavnog zakona.
8. Predsjednik Općinskog suda u Zadru dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4128/2005
Zagreb, 8. svibnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 55/2007-1768
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)